Mohamed Khaled Nordin

Dato' Seri Mohamed Khaled bin Nordin (lahir 30 November 1958) ialah seorang ahli politik Malaysia yang berasal dari Muar, Johor. Beliau dilantik menjadi Menteri Besar Johor ke-15 dari 2013 hingga 2018. Sebelum ini beliau ialah bekas Menteri Pengajian Tinggi (2008–2013). Beliau juga merupakan mantan Pengerusi Badan Perhubungan UMNO Negeri Johor dan bekas Ahli Dewan Undangan Negeri Permas (N. 43). Pada peringkat parti, beliau ialah Naib Presiden UMNO. Dilantik sebagai Menteri Pendidikan Tinggi Kerajaan Perpaduan 2022.

Pilihan Raya Umum ke-14
Datuk Seri Mohamed Khaled Nordin tewas di kerusi Parlimen Pasir Gudang dan kerusi Dewan Undangan Negeri (DUN) Permas yang ditandinginya dalam Pilihan Raya Umum ke-14.

Beliau tewas kepada calon gabungan pembangkang PKR, Hassan Karim dengan majoriti 24,726 undi.

Sementara itu di kerusi DUN Permas, Mohamed Khaled tewas dengan majoriti 8,746 undi.

Beliau memperoleh 20,047 undi manakala calon PKR, Datuk Che Zakaria Mohd. Salleh (28,793), calon Pas, Ab. Aziz Abdullah (4,181 undi) dan calon Bebas, Rohani Yaacob (113 undi).

Biodata
Mohamed Khaled bin Nordin telah dilahirkan di Muar, Johor pada 30 November 1958. Beliau mendapat pendidikan awal di Sekolah Rendah Ledang Muar. Anak kepada pasangan Haji Nordin Johari dan Hajah Marina Shukri. Beliau bersekolah menengah di Sekolah Tinggi Muar sebelum meneruskan pengajian ke Maktab Sultan Abu Bakar, Johor Bahru. Y.B. Dato' Seri kemudiannya melanjutkan pengajian ke Universiti Malaya dan dianugerahkan Ijazah Sarjana Muda Undang-Undang pada tahun 1982.

Keluarga
YB Dato' telah mendirikan rumahtangga dengan Datin Seri Rosni Omar tahun 1986. Beliau mempunyai hobi membaca dan amat meminati sukan renang.

Kerjaya

Beliau memulakan kerjayanya di PETRONAS sebagai Pegawai Undang-Undang pada tahun 1982. Beliau kemudiannya dilantik sebagai Setiausaha Politik kepada Menteri Wilayah Persekutuan (1983-1986) dan Setiausaha Politik kepada Menteri Kebajikan Masyarakat (1986-1987).

Khaled telah memulakan tugasnya dalam Jemaah Menteri apabila Perdana Menteri, Abdullah Ahmad Badawi telah melantiknya bagi menyandang jawatan sebagai Menteri Pembangunan Usahawan dan Koperasi dari tahun 2004 hingga tahun 2008 dan kemudian sebagai Menteri Pengajian Tinggi Malaysia dari tahun 2008 hingga tahun 2009 lalu. Seterusnya beliau dilantik pula oleh Perdana Menteri Mohd Najib Abdul Razak bagi meneruskan tugas beliau di kementerian yang sama dari tahun 2009 hingga tahun 2013 lalu.

Beliau kemudiannya bertanding di kerusi Dewan Negeri Johor untuk Permas pada Pilihan raya umum Malaysia 2013 bagi negeri Johor dan memenangi kerusi tersebut dan seterusnya dilantik sebagai Menteri Besar Johor bagi menggantikan Abdul Ghani Othman.

Pada Pilihan raya umum Malaysia 2018, beliau tewas dalam merebut kerusi Parlimen Pasir Gudang dan tewas juga di kerusi Dewan Negeri Johor untuk Permas dalam Pilihan raya negeri Johor 2018 lalu.

Darjah Kebesaran
  :
  Darjah Mahkota Johor Yang Amat Mulia Pangkat Pertama, Dato’ Sri Paduka Mahkota Johor (S.P.M.J, 24 November 2013) - Dato' 
  Darjah Sultan Ibrahim Johor Yang Amat Disanjungi Pangkat Pertama, Dato’ Sri Mulia Sultan Ibrahim Johor (S.M.I.J, 30 Mac 2015) - Dato' 
  Pingat Sultan Ibrahim Pangkat Pertama P.S.I (I)
  :
  Darjah Peringkat Pertama Darjah Sri Indera Mahkota Pahang (S.I.M.P, 24 Oktober 2006) - Dato' Indera
  :
  Darjah Setia Pangkuan Negeri (D.S.P.N, 2002) - Dato' 
  :
  Darjah Seri Paduka Mahkota Perak (S.P.M.P, 22 April 2006) - Dato' Seri
  :
  Darjah Utama Yang Amat Mulia Bintang Sarawak, Panglima Negara Bintang Sarawak (P.N.B.S., 5 November 2008) - Dato Sri

Politik
Y.B. Dato' Seri mula bergiat aktif dalam arena politik pada tahun 1978 setelah menjadi ahli UMNO Cawangan Wadihana, Johor Bahru. Beliau kemudiannya dilantik sebagai Ahli Jawatankuasa UMNO cawangan tersebut.

Beliau kini merupakan Ahli Majlis Tertinggi UMNO Malaysia. Y.B. Dato' Seri turut memikul tanggungjawab sebagai Timbalan Pengerusi Badan Perhubungan UMNO Negeri Johor dan Ketua UMNO Bahagian Pasir Gudang.

Selain itu, Y.B. Dato' Seri juga pernah dilantik sebagai Ketua Pemuda UMNO Johor Bahru (1993), Exco Pemuda UMNO Malaysia (1993), Ketua UMNO Bahagian Johor Bahru (1995), Timbalan Ketua UMNO Bahagian Johor Bahru (1998) dan Ketua Penerangan UMNO Negeri (1998).

YB. Dato' Seri turut bergiat aktif dalam sosial. Beliau merupakan Presiden Belia Negeri Johor dan Presiden Persatuan Ragbi Johor. Beliau juga telah dilantik sebagai Yang Di Pertua Koperasi Pemandu Teksi Johor dan Penaung Badan Kebajikan Islam Kampung Melayu Majidee.

Pilihan raya Malaysia 1999, 2004, 2008
Pada Pilihan Raya Umum Malaysia 1999 Khaled Nordin telah dipilih sebagai wakil rakyat setelah memenangi kerusi Parlimen Johor Bahru. Setelah itu beliau telah dilantik sebagai Timbalan Menteri Kerja Raya sehingga tahun 2004.

Pada Pilihan Raya Umum Malaysia 2004 Khaled Nordin telah bertukar ke kerusi Parlimen Pasir Gudang dan berjaya menewaskan calon Parti Keadilan Rakyat, A. Razak Ahmad dengan majoriti 31,121 undi. Beliau memperolehi 38,123 undi berbanding lawannya yang mendapat 7003 undi. Selepas kemenangannya itu, beliau telah dilantik sebagai Menteri Pembangunan Usahawan dan Koperasi sehingga Mac 2008.

Dalam Pilihan Raya Umum Malaysia 2008, Mohamed Khaled Bin Nordin bertanding menggunakan tiket Barisan Nasional . Beliau telah bertanding di kawasan  parlimen  Pasir Gudang , negeri Johor. Mohamed Khaled Bin Nordin telah menang dengan mendapat undi sebanyak 35849. Calon lawan ialah Md Rizan Bin Mohd Saman dari PKR mendapat 18,568 undi - Kalah . Peratus pengundi yang keluar ialah  76.7 %. Undi rosak sebanyak  1211.

Keputusan pilihan raya

Lihat juga
 Analisis Prestasi Barisan Nasional 2008

Rujukan

Pautan luar
 
 

Orang dari Muar
Ahli Majlis Mesyuarat Kerajaan Negeri Johor
Menteri Besar Johor
Anggota Pertubuhan Kebangsaan Melayu Bersatu
Muslim Malaysia
Alumni Universiti Malaya
Menteri Pengajian Tinggi Malaysia
Ahli Dewan Rakyat, Parlimen Malaysia ke-8
Ahli Dewan Rakyat, Parlimen Malaysia ke-9
Ahli Dewan Rakyat, Parlimen Malaysia ke-10
Ahli Dewan Rakyat, Parlimen Malaysia ke-11
Ahli Dewan Rakyat, Parlimen Malaysia ke-12
Penerima Darjah Dato’ Sri Paduka Mahkota Johor
Johor
Menteri Pembangunan Usahawan dan Koperasi Malaysia
Penerima Darjah Dato’ Sri Mulia Sultan Ibrahim Johor
Ahli Dewan Rakyat, Parlimen Malaysia ke-15